Alaquàs celebra un any més la festivitat de Sant Francesc de Paula
07/04/2005 11:59:00

# Alaquàs celebra un any més la festivitat de Sant Francesc de Paula

*   07/04/2005 11:59:00
*   [Imprimir](#)
*   Compartir
*    https://www.alaquas.org/documento.asp?id\_do=9580

[Compartir](https://www.addtoany.com/share#url=https%3A%2F%2Fwww.alaquas.org%2Fnoticia%2F9580%2F0&title=Ajuntament%20d%27Alaqu%C3%A0s.%20Premsa.Alaqu%C3%A0s%20celebra%20un%20any%20m%C3%A9s%20la%20festivitat%20de%20Sant%20Francesc%20de%20Paula)[Facebook](/#facebook)[Twitter](/#twitter)[Email](/#email)[WordPress](/#wordpress)[WhatsApp](/#whatsapp)[Telegram](/#telegram)[blogger\_post](/#blogger_post)  
  

var a2a\_config = a2a\_config || {};a2a\_config.linkurl = "https://www.alaquas.org/noticia/9580/0";a2a\_config.onclick = 1;a2a\_config.locale = "es"; [![img](https://www.alaquas.org/ficheros/documentos/2005/2/9580/9580_Form_4.jpg)](https://www.alaquas.org/ficheros/documentos/2005/2/9580/9580_Form_10.jpg "<a href='https://www.alaquas.org/ficheros/documentos/2005/2/9580/9580_Form_10.jpg' target=_blank><i class='fa fa-external-link' aria-hidden='true'></i>.Alaquàs celebra un any més la festivitat de Sant Francesc de Paula</a>")

Aquest diumenge 10 d'abril tindran lloc diferents actes religiosos i festius en honor al patró de la ciutat

Alaquàs acull aquest cap de setmana una de les festivitats més importants de la ciutat: la Festa en honor a Sant Francesc de Paula, patró d'Alaquàs. Per a la seua commemoració, l'Ordre Mínima Seglar ha organitzat diferents actes que es desenvoluparan al llarg del diumenge 10 d'abril.

La jornada començarà a les 9 hores del matí amb una cercavila a càrrec de la banda de la Unió Musical d'Alaquàs. Tot seguit, a partir de les 10 hores del matí, a la capella del sant, es procedirà al tradicional trasllat de la imatge del Sant fins a la parròquia de la Mare de Déu de l'Olivar. El recorregut serà l'habitual: passatge Amadeo Aguilar Laborda, Maria A. de Oviedo, Perolers i, finalment, plaça d'Espanya.

A les 11 hores es celebrarà una missa solemne cantada per l'Orfeó d'Alaquàs, seguida d'una cercavila de dolçaines que s'iniciarà al carrer major i finalitzarà al carrer Beat Gaspar de Bono. Una vegada davant del retaule ceràmic del Beat se li oferirà una ofrena floral amb la col·laboració de l'Associació El Clau de València. A continuació s'inaugurarà l'exposició dels treballs presentats al V Concurs de Dibuix escolar Festa del Porrat.

La música i el ball seran també protagonistes d'aquest dia festiu ja que el Grup de Danses l'Olivar d'Alaquàs oferirà a les 13 hores del migdia un espectacle que es celebrarà a la plaça de la Constitució. A les 14 hores hi haurà un vi d'honor.

La jornada finalitzarà a les 19 hores, amb el novenari i la missa, seguits de la tradicional processó amb les imatges de Sant Francesc de Paula i del Beat Gaspar de Bono. En la processó estaran presents també els membres de l'Associació El Clau i les clavariesses de la festa de la casa natalícia.

La festa de Sant Francesc de Paula, que va morir l'any 1507, ha sigut organitzada històricament per l'Orde Mínima Seglar d'Alaquàs. Dos components han protagonitzat sempre aquesta celebració: el religiós, que es celebra el tercer diumenge de pasqua, i el lúdic. Tot i això, en les últimes dues dècades, l'aspecte lúdic de la celebració havia decaigut, conservant tan sols els elements religiosos. Per aquest motiu, un grup de festers de la població, agrupats en l'Associació Cultural Penya El Foc 2000 van decidir donar-li un nou impuls a la festivitat amb la introducció d'alguns elements lúdics com ara la Festa del Porrat.

La festivitat en honor a Sant Francesc de Paula venia a completar-se així amb els tradicionals actes festius i lúdics. Després de la celebració de la festa pròpiament dita aquest cap de setmana, Alaquàs acollirà el cap de setmana que ve, la cinquena edició de la tradicional Fira del Porrat. La inauguració tindrà lloc el divendres 15 d'abril a les 21 hores i donarà pas a una completa programació en la que hi hauran festes infantils, jocs tradicionals, sopars populars i el tradicional cuinat de calderes d'arròs amb fesols i naps per a tota la població.